Velikom donatoru HDZ-a milijuni eura poticaja, a radnike plaća sve manje

Jedan od najvećih uzgajivača junadi i bikova ostvario je lani poljoprivredne potpore u iznosu od 3,48 milijuna eura, odnosno 26 milijuna kuna.

On je Zvonimir Širjan, vlasnik tvrtke Širjan d.o.o. iz Kusijevca kod Križevaca. Među najvećim je donatorima HDZ-a, a ujedno je član Županijskog odbora stranke u Koprivničko-križevačkoj županiji.

Najveću potporu Širjan je ostvario za Mjeru 14, dobrobit životinja – 877.000 eura. Među najvećim je korisnicima te mjere, u društvu s Mesnom industrijom Vajda (3,9 milijuna eura) u vlasništvu Braće Pivac, Fortenovinim Beljem (3,3), Vindijinom Kokom (1,5) i osječkim Žitom (1,1 milijun eura).

Prosječna plaća

Širjan je lani dobivao potpore i za druge mjere, primjerice proizvodnju (588.000 eura), osnovna plaćanja (526.000), okoliš i klimatske promjene (495.000), fizičku imovinu (255.000), tovnu junad (173.000) i drugo.

Osim toga, obitelj posjeduje i OPG Farmu Širjan u Ivanić Gradu koja je lani za dobrobit životinja dobila potporu u iznosu od 116.500 eura. Ukupne potpore za Farmu iznosile su 388.000 eura. Širjani su, dakle, za Mjeru 14 prošle godine povukli ukupno 994.000 eura (7,48 milijuna kuna).

Kako je tvrtka Širjan koja zapošljava oko 50 radnika lani poslovala? Ostvarili su 31 milijun eura prihoda, što je rast od 24 posto, a neto dobit iznosila je 940.000 eura i bila je veća za 23 posto.

No, zato je prosječna neto plaća iznosila tek 625 eura mjesečno (oko 4700 kuna). Zanimljivo je kako je prosječna plaća kod Širjana otprilike 3 posto niža u odnosu na pretpandemijsku 2019. godinu, kad je iznosila 20-ak eura više.

Baby beef

OPG Farma Širjan prošle je godine pak ostvarila 4,25 milijuna eura prihoda uz rast od čak 60 posto. Neto dobit iznosila je 81.700 eura.

Valja podsjetiti i kako je za Mjeru 14 (dobrobit životinja) Širjanovo poslovno carstvo (tvrtke Širjan i Agropromet te OPG Farma Širjan) tijekom 2019. godine dobilo 2,9 milijuna kuna, a 2021. isplaćeno im je ukupno 8 milijuna kuna. Lani su za tu mjeru, ponovimo, dobili oko 7,5 milijuna kuna.

Zvonimir Širjan, inače potkraj 2021. godine izabran je za predsjednika Udruge Baby beef koja okuplja većinu domaćih uzgajivača junadi i bikova. Premda je dobio četverogodišnji mandat na čelu udruge, nedavno je najavio povlačenje s čela Baby beefa.

Zbog čega se odlučio povući – nije posve jasno. U svakom slučaju, o svojoj je odluci obavijestio uže vodstvo udruge te bi se na sljedećoj godišnjoj skupštini mogao izabrati novi čelnik.

Objava Velikom donatoru HDZ-a milijuni eura poticaja, a radnike plaća sve manje pojavila se prvi puta na Danica.hr.